מאיר שפיגלר עם הרב נתן בוקובזה (מימין), 2005
**מאיר שפיגלר** (נולד בתשרי ה'תשי"ט, 17 בספטמבר 1958) הוא איש ניהול ישראלי, המכהן כמנכ"ל חברת החשמל. קודם לכן שימש כמנכ"ל הביטוח הלאומי, מנכ"ל קק"ל ומנכ"ל משרד הדתות.

ביוגרפיה
--------

שפיגלר נולד וגדל בצפת לדב (בעל עיטור המופת של משטרת ישראל) וצופיה שפיגלר, והוא נצר למשפחת עבו מצפת ונכדו של הצייר פסח בן אורי מצפת. בגיל 13 עבר לחיפה. למד בתיכון בסמ"ת והוסמך כהנדסאי אלקטרוניקה בבית הספר להנדסאים שם. והיה נציג התלמידים בתיכון ויו"ר אגודת הסטודנטים בטכניון שבו למד הנדסת חשמל.

שירת בצה"ל כטכנאי ומדריך לוחמה אלקטרונית ומערכות סימולציה בחיל הים. לאחר שחרורו מצה"ל עבד כ-15 שנה כהנדסאי ומהנדס. במקביל, לימד הנדסת אלקטרוניקה בתיכון בסמ"ת ובהכשרות טכנאים והנדסאים בחברות שונות. באותן שנים השלים תואר ראשון כמהנדס חשמל (אלקטרוניקה) בטכניון שם היה יושב ראש אגודת הסטודנטים אס"ט. לאחר סיום הלימודים בטכניון למד שנת השלמה לתואר שני במדעי המדינה באוניברסיטת תל אביב. בשנת 1995 החל הסבה מקצועית, סיים תואר ראשון במשפטים במכללת שערי משפט והוסמך כעורך דין. בשנת 2007 סיים תואר שני במינהל עסקים בקרייה האקדמית אונו בהתמחות במימון ושוק ההון. בשנים 2004–2011 שימש כמרצה למתמטיקה בקריה האקדמית אונו.

עד שנת 2001 היה חבר מרכז הליכוד.

בשנים 2000–2003 שימש כיועץ מקצועי בכיר למנהל מינהל מקרקעי ישראל ויועץ בכיר למנכ"ל משרד הדתות. בשנת 2003 מונה למנכ"ל משרד הדתות. ב-2005 עבר לתפקיד הממונה על מועצת בתי העלמין היהודיים בירושלים ומנכ"ל הרשות הארצית לשירותי דת במשרד ראש הממשלה. בשנים 2008–2010 היה ממונה יחידת הסמך לעובדים זרים במשרדי התמ"ת והפנים. לאחר מכן שימש סמנכ"ל משאבי אנוש בחברת דואר ישראל ובשנים 2013–2017 שימש כמנכ"ל הקרן הקיימת לישראל (אמנון בן עמי מונה כמחליפו), אך פרש בעקבות סכסוך עם ועד העובדים שסירב לקיצוץ בהטבות לעובדים שהציע.

בשנת 2016 החליט שר הרווחה חיים כץ למנותו למנכ"ל הביטוח הלאומי ובנובמבר 2017 מינויו אושר בידי הוועדה לבדיקת מינויים בחברות ממשלתיות.

ב-7 במרץ 2022 מונה על ידי ראש הממשלה נפתלי בנט ושרת העלייה והקליטה פנינה תמנו שטה לראש צוות המשימה הלאומי לקליטת עלייה מאוקראינה, רוסיה ומדינות חבר המדינות, בעקבות הפלישה הרוסית לאוקראינה ומשבר הפליטים באוקראינה.

באפריל 2022 הוחלט על מינויו למנכ"ל חברת החשמל. הוא נכנס לתפקידו ב-1 בנובמבר 2022.

באוקטובר 2023, ראש הממשלה, בנימין נתניהו, ושר האוצר, בצלאל סמוטריץ', סיכמו להקים משל"ט לניהול ההיבטים האזרחיים של מלחמת חרבות ברזל, והחליטו להציב את שפיגלר בראשו, כ"פרויקטור מלחמה" אזרחי. שפיגלר ויתר על מועמדותו התפקיד בשל ניגוד עניינים והדרישה שיתפטר מתפקידו כמנכ"ל חברת החשמל.

קישורים חיצוניים
----------------

ויקישיתוף מדיה וקבצים בנושא **מאיר שפיגלר** בוויקישיתוף
* אתר למנויים בלבד  תלם יהב, גיל 70 הוא לא גיל מופרז היום לפרישה, באתר "ידיעות אחרונות", 10 בינואר 2019
* מיכאל טוכפלד, ‏מנכ"ל הביטוח הלאומי בעד המענק לכל אזרח, בעיתון מקור ראשון, 19 ביולי 2020
* סרטונים אטילה שומפלבי, מנכ"ל ביטוח לאומי: "כל יום שגיל הפרישה לא עולה הוא בזבוז. אנשים רוצים לעבוד", באתר ynet, 13 ביולי 2021
* דרור מרמור, דין שמואל אלמס, ‏"אנשי אגף התקציבים נבזיים": ככה עוד לא שמעתם מנכ"ל של חברה ממשלתית מדבר, באתר גלובס, 11 בינואר 2024

הערות שוליים
------------

1. ↑  סמ"ר דב שפיגלר, באתר הגבורה
2. ↑  אתר למנויים בלבד מירב ארלוזורוב, איך מאיר שפיגלר הגיע לנהל 98 מיליארד שקל?, באתר TheMarker‏, 5 בינואר 2017
3. ↑  אתר למנויים בלבד טלי חרותי-סובר, אחרי 3 שנות עימות עם הוועד על הטבות: מנכ"ל קק"ל, מאיר שפיגלר, פורש מתפקידו, באתר TheMarker‏, 21 בנובמבר 2016
4. ↑  אתר למנויים בלבד טלי חרותי-סובר, מאיר שפיגלר נכנס לתפקיד מנכ"ל הביטוח הלאומי, באתר TheMarker‏, 29 בנובמבר 2017
5. ↑  אלה לוי-וינריב, ‏"מנותקים מהמציאות": מאיר שפיגלר סוגר חשבון עם אגף התקציבים ונערך לתפקיד החדש, באתר גלובס, 9 במרץ 2022
6. ↑  אתר למנויים בלבד ישראל פישר, למרות הביקורת, המינוי אושר: מאיר שפיגלר יכהן כמנכ"ל חברת החשמל, באתר TheMarker‏, 20 ביוני 2022
7. ↑  "מינוי מאיר שפיגלר לפרויקטור המלחמה הסתבך, איך לא — ועונת הקומבינות נפתחה". *TheMarker*. נבדק ב-2023-10-29.
8. ↑  אייכנר, איתמר (2023-10-29). "לא מצליחים למנות פרויקטור למלחמה: שפיגלר הודיע שלא יקבל את התפקיד". *Ynet*. נבדק ב-2023-10-29.

| מנהלי חברת החשמל לישראל |
| --- |
| 

|  |  |
| --- | --- |
| פנחס רוטנברג • אברהם רוטנברג • יעקב פלד • יעקב חושי • אברהם בלוך • אריאל עמיעד • יוסף טוליפמן • איתן יעקובסון • יצחק חופי • משה כץ • רפי פלד • יעקב רזון • אורי בן–נון • עמוס לסקר • אלי גליקמן • עופר בלוך • מאיר שפיגלר |  |

 |